b'\n_START_ARTICLE_\nSladkorna bolezen\n_START_SECTION_\nZnaki in simptomi\n_START_PARAGRAPH_\nKlasi\xc4\x8dni simptomi nezdravljene sladkorne bolezni so huj\xc5\xa1anje, poliurija (pove\xc4\x8dano uriniranje), polidipsija (pove\xc4\x8dana \xc5\xbeeja), in polifagija (pove\xc4\x8dana lakota). Simptomi se pri diabetesu tipa 1 lahko razvijejo hitro (v nekaj tednih ali mesecih), pri sladkorni bolezni tipa 2 pa se obi\xc4\x8dajno javljajo po\xc4\x8dasneje in manj opazno, ali pa sploh ne._NEWLINE_\xc5\xa0tevilni drugi znaki in simptomi lahko ka\xc5\xbeejo na za\xc4\x8detek sladkorne bolezni, \xc4\x8deprav za bolezen niso zna\xc4\x8dilni. Poleg zgoraj navedenih vklju\xc4\x8dujejo zamegljen vid, glavobol, utrujenost, po\xc4\x8dasno celjenje ran in srbe\xc4\x8do ko\xc5\xbeo. Dalj \xc4\x8dasa trajajo\xc4\x8da visoka raven glukoze v krvi lahko povzro\xc4\x8di vpijanje glukoze v o\xc4\x8desno le\xc4\x8do, ki zaradi tega spremeni svojo obliko in povzro\xc4\x8di spremembe v vidu. \xc5\xa0tevilni ko\xc5\xbeni izpu\xc5\xa1\xc4\x8daji, ki se lahko pojavijo pri sladkorni bolezni, so znani pod skupnim imenom diabeti\xc4\x8dni dermadromi.\n_START_SECTION_\nNujni primeri pri sladkorni bolezni\n_START_PARAGRAPH_\nNizek krvni sladkor je pogost pri osebah s sladkorno boleznijo tipa 1 in tipa 2. Ve\xc4\x8dina primerov je blagih in niso urgentne narave. U\xc4\x8dinki so lahko vse od ob\xc4\x8dutka nelagodja, potenja, tresavice in pove\xc4\x8danega teka v blagih primerih do bolj resnih okoli\xc5\xa1\xc4\x8din, kot so na primer zmedenost, spremembe v vedenju, napadi, nezavest, in v huj\xc5\xa1ih primerih (redko) trajna po\xc5\xa1kodba mo\xc5\xbeganov in smrt. Blage primere zdravi lahko bolnik sam tako, da je hrano ali pije teko\xc4\x8dino z veliko sladkorja. Hudi primeri lahko povzro\xc4\x8dijo nezavest in jih je treba zdraviti z intravensko glukozo ali z injekcijo glukagona._NEWLINE_Ljudje (obi\xc4\x8dajno pri sladkorni bolezni tipa 1) lahko do\xc5\xbeivljajo tudi epizode diabeti\xc4\x8dne ketoacidoze, to je presnovne motnje, za katero je zna\xc4\x8dilna slabost, bruhanje in bole\xc4\x8dine v trebuhu, vonj po acetonu v izdihanem zraku, globoko dihanje znano kot Kussmaul dihanje, in v huj\xc5\xa1ih primerih zmanj\xc5\xa1ana stopnja zavesti._NEWLINE_Redka, vendar enako huda mo\xc5\xbenost je ne-ketoni\xc4\x8dno hiperosmolarno stanje, ki je pogostej\xc5\xa1e pri sladkorni bolezni tipa 2, v glavnem zaradi dehidracije.\n_START_SECTION_\nPatofiziologija\n_START_PARAGRAPH_\nInzulin je poglavitni hormon za uravnavanje prenosa glukoze iz krvi v ve\xc4\x8dino celic v telesu, predvsem v jetra, mi\xc5\xa1ice in v ma\xc5\xa1\xc4\x8dobno tkivo. Zato pomanjkanje inzulina ali neob\xc4\x8dutljivost receptorjev nanj igra osrednjo vlogo pri vseh oblikah sladkorne bolezni._NEWLINE_Telo odjema glukozo na treh glavnih mestih: v \xc4\x8drevesu z vpijanjem hrane, z razgradnjo glikogena, to je oblike glukoze, ki se hrani v jetrih, in z glukonogenezo, to je izdelovanjem glukoze v tkivih iz ne-ogljikovodi\xc4\x8dnih substratov. Inzulin igra klju\xc4\x8dno vlogo pri uravnove\xc5\xa1anju ravni glukoze v telesu. inzulin lahko zavira razgradnjo glikogena ali postopek glukoneogeneze, lahko stimulira transport glukoze v ma\xc5\xa1\xc4\x8dobne in mi\xc5\xa1i\xc4\x8dne celice in lahko stimulira shranjevanje glukoze v obliki glikogena._NEWLINE_Inzulin spro\xc5\xa1\xc4\x8dajo v kri celice beta (\xce\xb2-celice) v Langerhansovih oto\xc4\x8dkih, ki se nahajajo v trebu\xc5\xa1ni slinavki, obi\xc4\x8dajno po obroku, kot odgovor na nara\xc5\xa1\xc4\x8dajo\xc4\x8de ravni glukoze v krvi. Inzulin pribli\xc5\xbeno dve tretjini celic v telesu potrebuje za absorpcijo krvne glukoze, kot gorivo zase, kot izhodno snov za proizvodnjo drugih potrebnih molekul ali kot zalogo za shranjevanje. Ni\xc5\xbeje ravni glukoze povzro\xc4\x8dijo zmanj\xc5\xa1ano spro\xc5\xa1\xc4\x8danje inzulina iz celic beta in razgradnjo glikogena v glukozo. Ta postopek v prvi vrsti nadzoruje hormon glukagon, ki deluje na inzulinu nasproten na\xc4\x8din._NEWLINE_\xc4\x8ce inzulina ni dovolj na voljo, \xc4\x8de se celice slabo odzivajo na inzulin (inzulinska neob\xc4\x8dutljivost ali inzulinska odpornost) ali \xc4\x8de je inzulin sam okvarjen, potem se glukoza ne bo pravilno absorbirala v telesnih celicah, ki jo potrebujejo, in se ne bo ustrezno shranjevala v jetrih in mi\xc5\xa1icah. Neto u\xc4\x8dinek so vztrajno visoke ravni glukoze v krvi, slaba sinteza beljakovin in druge presnovne motnje kot je na primer acidoza._NEWLINE_\xc4\x8ce se koncentracija glukoze v krvi zadr\xc5\xbeuje na visoki ravni dalj \xc4\x8dasa, bodo ledvice dosegle prag resorpcije in glukoza se bo izlo\xc4\x8dala z urinom (glikozurija). To pove\xc4\x8duje osmotski tlak urina in zavira resorpcijo vode v ledvicah, posledica pa je pove\xc4\x8dana proizvodnja urina (poliurija) in pove\xc4\x8dane izgube teko\xc4\x8dine. Izgubljena prostornina krvi se bo osmotsko nadomestila z vodo, ki se bo odstranjevala iz celic in drugih predelov telesa, posledica pa bo dehidracija in pove\xc4\x8dana \xc5\xbeeja (polidipsija).\n_START_SECTION_\nPrepre\xc4\x8devanje\n_START_PARAGRAPH_\nUkrepi, ki bi prepre\xc4\x8devali sladkorno bolezen tipa 1, niso znani. Sladkorno bolezen tipa 2 lahko ogro\xc5\xbeena oseba pogosto prepre\xc4\x8di, \xc4\x8de pazi na svojo te\xc5\xbeo, \xc4\x8de je telesno aktivna, in \xc4\x8de se zdravo prehranjuje. Spremembe prehranjevalnih navad, ki u\xc4\x8dinkovito prepre\xc4\x8dujejo sladkorno bolezen, so med drugim prehrana, bogata na polnih zrnih,vlaknih in dobrih ma\xc5\xa1\xc4\x8dobah, kot so poli-nenasi\xc4\x8dene ma\xc5\xa1\xc4\x8dobe, ki jih je najti v ore\xc5\xa1\xc4\x8dkih, rastlinskih oljih in ribah. \xc4\x8ce omejimo pitje sladkih pija\xc4\x8d in jemo manj rde\xc4\x8dega mesa in drugih virov za nasi\xc4\x8dene ma\xc5\xa1\xc4\x8dobe, lahko tudi pomaga prepre\xc4\x8diti pojav sladkorne bolezni. Tudi aktivno kajenje pove\xc4\x8duje tveganje za sladkorno bolezen, tako da je tudi prenehati s kajenjem lahko pomemben za\xc5\xa1\xc4\x8ditni ukrep.\n_START_SECTION_\nZdravljenje bolezni in simptomov\n_START_PARAGRAPH_\nVe\xc4\x8dina znanstvenikov meni, da je sladkorna bolezen ne glede na tip v ve\xc4\x8dini primerov neozdravljiva._NEWLINE_Kot sta leta 1994 Walter Pories in Jose F. Caro odkrila, sladkorna bolezen tipa 2 poneha pri 90\xc2\xa0% debelih bolnikov, ki so prestali bypass operacijo na \xc5\xbeelodcu, pri tem so se ravni krvnega sladkorja brez zdravil, v\xc4\x8dasih v nekaj dneh po operaciji, normalizirale. Kirurgija je tudi nedvomno pomagala pri bolnikih s predhodno sladkorno boleznijo za ve\xc4\x8d kot faktor 30 prepre\xc4\x8diti sladkorno bolezen tipa 2._NEWLINE_Po raziskavah profesorja Roya Taylorja, Univerza v Newcastleu, je vzrok za sladkorno bolezen v ve\xc4\x8dini primerov nenormalno shranjevanje ma\xc5\xa1\xc4\x8dob, ki ga je mogo\xc4\x8de zavreti s postom in ekstremno dieto, ki se jima pridru\xc5\xbei fizi\xc4\x8dna aktivnost. Po Taylorjevi teoriji je drasti\xc4\x8dna sprememba prehrane vzrok za navidezni preobrat simptomov pri debelih bolnikih, ki so prestali bypass operacijo \xc5\xbeelodca; nedavne raziskave pa so pokazale, da je vzrok za odsotnost diabeti\xc4\x8dnih simptomov po operaciji sprememba v delovanju tankega \xc4\x8drevesa, ki iz krvi odstranjuje odve\xc4\x8dno glukozo. Pred odkritjem inzulina se je slavilo terapijo s stradanjem, ki je imela vpra\xc5\xa1ljive rezultate. Teorij Taylorja o tem, od kod izvira sladkorna bolezen in kako se jo lahko s skrajno dieto zdravi, glavni zastopniki zdravni\xc5\xa1ke stroke niso sprejeli.\n_START_SECTION_\nPresaditev trebu\xc5\xa1ne slinavke\n_START_PARAGRAPH_\nZa presaditev trebu\xc5\xa1ne slinavke pridejo v\xc4\x8dasih v po\xc5\xa1tev ljudje s sladkorno boleznijo tipa 1 z resnimi zapleti bolezni, kot je na primer terminalna faza obolenja ledvic, ki nujno zahteva presaditev ledvic.\n_START_SECTION_\nPodpora\n_START_PARAGRAPH_\nV dr\xc5\xbeavah s sistemom splo\xc5\xa1nih zdravnikov, kot je na primer Zdru\xc5\xbeeno kraljestvo, zdravljenje lahko poteka v glavnem zunaj bolni\xc5\xa1nice, bolni\xc5\xa1ni\xc4\x8dna specialisti\xc4\x8dna oskrba pride v po\xc5\xa1tev samo v primeru zapletov, ob te\xc5\xbeavah s kontrolo krvnega sladkorja ali v okviru raziskav. V ostalih primerih si splo\xc5\xa1ni zdravniki in specialisti kot sodelavci delijo odgovornost za pacienta. Oskrba na domu, ki jo podpira specialist prek mre\xc5\xbee, je lahko da u\xc4\x8dinkovita alternativa.\n_START_SECTION_\nEtimologija\n_START_PARAGRAPH_\nBeseda diabetes iz vira iz latin\xc5\xa1\xc4\x8dine, ki je izraz prevzela stare gr\xc5\xa1\xc4\x8dine. \xce\xb4\xce\xb9\xce\xb1\xce\xb2\xce\xae\xcf\x84\xce\xb7\xcf\x82 (diabetes) dobesedno pomeni "prepustnik; sifon." Starogr\xc5\xa1ki zdravnik Aretej iz Kapadokije iz porvega stoetja po na\xc5\xa1em \xc5\xa1tetju je uporabil to besedo za bolezen, za katero je zna\xc4\x8dilno "pretirano odvajanje urina". Konec koncev beseda izvira iz gr\xc5\xa1kega \xce\xb4\xce\xb9\xce\xb1\xce\xb2\xce\xb1\xce\xaf\xce\xbd\xce\xb5\xce\xb9\xce\xbd ( diabainein ), kar pomeni "prepu\xc5\xa1\xc4\x8dati". Beseda mellitus izhaja iz klasi\xc4\x8dne latin\xc5\xa1\xc4\x8dikne, pomeni pa "meden" (tj. osladkan z medom; sladek kot med). Pridevnik "mellitus" je besedi "diabetes" dodal Thomas Willis leta 1675, ko je opazil, da ima se\xc4\x8d sladkorno bolnih sladek okus (glikozurija). Ta sladek okus urina so opazili \xc5\xbee anti\xc4\x8dni Grki, Kitajci, Egip\xc4\x8dani, Indijanci in Perzijci.\n_START_SECTION_\nDru\xc5\xbeba in kultura\n_START_PARAGRAPH_\n"Izjava Svc. Vincenta" leta 1989 je bila rezultat mednarodnih prizadevanj, da bi se izbolj\xc5\xa1alo nego bolnikov, ki imajo sladkorno bolezen. To je pomembno, ne le z vidika kakovosti \xc5\xbeivljenja in pri\xc4\x8dakovane \xc5\xbeivljenjske dobe, temve\xc4\x8d tudi z gospodarskega vidika - stro\xc5\xa1ki zaradi sladkorne bolezni predstavljajo za zdravstvene sisteme in vlade velik ponor z zdravstvom in produktivnostjo povezanih sredstev. Ve\xc4\x8d dr\xc5\xbeav je ustanovilo ve\xc4\x8d in manj uspe\xc5\xa1ne nacionalne programe za sladkorno bolezen, z namenom izbolj\xc5\xa1ati zdravljenje bolezni. Za ljudi s sladkorno boleznijo, ki imajo nevropatske simptome, kot so odrevenelost ali mravljince v rokah in nogah, je dvakrat bolj verjetno, da bodo brezposelni, kot \xc4\x8de nimajo simptomov._NEWLINE_V letu 2010 je v ZDA \xc5\xa1tevilo obiskov zaradi sladkorne bolezni na oddelkih za nujne primere bilo vi\xc5\xa1je med ljudmi z nizkimi prihodki (526 na 10.000 prebivalcev) kot med ljudmi iz skupine z najvi\xc5\xa1jimi dohodki (236 na 10.000 prebivalcev). Pribli\xc5\xbeno 9,4\xc2\xa0% od obiskovalcev na nezgodnem oddelku zaradi sladkorne bolezni je bilo nezavarovanih,\n_START_SECTION_\nImenovanje\n_START_PARAGRAPH_\nIzraz "sladkorna bolezen tipa 1" je zamenjal ve\xc4\x8d nekdanjih izrazov, kot so sladkorna bolezen v otro\xc5\xa1tvu, juvenilna sladkorna bolezen in od inzulina odvisna sladkorna bolezen. Prav tako izraz "sladkorna bolezen tipa 2" nadome\xc5\xa1\xc4\x8da ve\xc4\x8d dosedanjih nazivov, kot so sladkorna bolezen odraslih, z debelostjo povezana sladkorna bolezen, in od inzulina odvisna sladkorna bolezen. Standardna nomenklatura je dogovorjena samo za ta dva tipa sladkorne bolezni.\n_START_SECTION_\nRaziskave\n_START_PARAGRAPH_\nRazvili so vdihljiv inzulin. Prvotne izdelke so zaradi ne\xc5\xbeelenih u\xc4\x8dinkov umaknili. Zdravilo Afrezza, ki ga je razvilo farmacevtsko podjetje MannKind Corporation, je FDA junija 2014 odobrila za splo\xc5\xa1no prodajo._NEWLINE_Prednost vdihljivega inzulina je njegova priro\xc4\x8dnost in enostavnost za uporabo.'